Il-ġid ta' żmien il-Messija U ġiet il-kelma tal-Mulej tal-eżerċti u qalli: Hekk jgħid il-Mulej tal-eżerċti: "Jien għajjur fuq li għajjur għal Sijon, għajjur għaliha b'korla li ma bħalha." Dan jgħid il-Mulej: "Mill-ġdid indur lejn Sijon, u niġi ngħammar f'nofs Ġerusalemm. Imbagħad lil Ġerusalemm jibdew ixandruha bħala 'il-Belt il-fidila', u l-muntanja tal-Mulej tal-eżerċti bħala 'il-Muntanja l-qaddisa'." Dan jgħid il-Mulej: "Il-pjazez ta' Ġerusalemm għad jerġgħu joqogħdu fihom ix-xjuħ, irġiel u nisa, kulħadd bil-bastun f'idu minħabba t-tul ta' għomru. U l-pjazez tal-belt jimtlew bi tfal subien u bniet, jilagħbu fil-wesgħat tagħha." Hekk jgħid il-Mulej tal-eżerċti: "Jekk illum din hija ħaġa tal-għaġeb f'għajnejn fdal dan il-poplu, se tkun tal-għaġeb f'għajnejja wkoll?" Oraklu tal-Mulej tal-eżerċti. Dan jgħid il-Mulej tal-eżerċti: "Ara, jiena nsalva l-poplu tiegħi mil-Lvant u mill-Punent, u nġibhom lura biex jgħammru f'nofs Ġerusalemm; u huma jkunu l-poplu tiegħi, u jiena nkun Alla tagħhom, fidil u ġust." Dan jgħid il-Mulej tal-eżerċti: "Ħa jissaħħu jdejkom, intom li f'dawn il-jiem smajtu dawn il-kelmiet li qalu l-profeti li kien hemm fi żmien it-tqegħid tas-sisien tat-tempju tal-Mulej tal-eżerċti għall-bini tas-santwarju. Għax qabel dak iż-żmien ma kienx hemm salarju għall-bniedem jew ħlas għall-bhima, u lanqas min kien ħiereġ u dieħel ma kellu rasu mistrieħa mill-għadu, wara li jiena xħett in-nies kollha wieħed kontra l-ieħor. Imma issa jiena m'għadnix bħalma kont fl-imgħoddi għall-bqija ta' dan il-poplu, oraklu tal-Mulej tal-eżerċti, għax jiena niżra' s-sliem, id-dielja tagħti l-frott tagħha, u l-art tagħti l-għelejjel tagħha, u s-smewwiet in-nida tagħhom; u dan kollu nagħtih lill-bqija ta' dan il-poplu biex ikun tagħhom. U jiġri li bħalma intom, dar ta' Ġuda u dar ta' Iżrael, kontu saħta fost il-ġnus, hekk jiena nsalvakom, u tkunu barka. Tibżgħu xejn: ħa jissaħħu jdejkom!" Għax dan jgħid il-Mulej tal-eżerċti: "Bħalma kont ħsibt li nagħmlilkom id-deni meta missirijietkom kebbsuli l-korla tiegħi, u l-ħsieb ma biddiltux," jgħid il-Mulej tal-eżerċti, "hekk f'dawn il-jiem erġajt għamilt il-ħsieb li nagħmel il-ġid lil Ġerusalemm u lid-dar ta' Ġuda. La tibżgħux! "Dawn huma l-ħwejjeġ li għandkom tagħmlu: Għidu s-sewwa lil xulxin; fil-bibien ta' beltkom għamlu l-ħaqq li jġib is-sliem; tbejtux deni għal xulxin fi qlubkom, u l-ħalf fil-falz la taħmluhx, għax dan hu kollu li jiena nobgħod," oraklu tal-Mulej. Tweġiba dwar is-sawm U ġietni l-kelma tal-Mulej tal-eżerċti: u qalli: "Dan jgħid il-Mulej tal-eżerċti: Is-sawm tar-raba' xahar , u s-sawm tal-ħames u s-sawm tas-seba' u s-sawm tal-għaxar xahar, ikun għad-dar ta' Ġuda jiem ta' ferħ u hena u ta' festi sbieħ. Imma ħobbu s-sewwa u s-sliem!" Żminijiet il-Messija Dan jgħid il-Mulej tal-eżerċti: "Għad jiġu popli u nies li jgħammru fi bliet kbar, u n-nies ta' belt imorru għand dawk ta' belt oħra u jgħidulhom: 'Imxu, ejjew immorru għand il-Mulej nitolbuh ħniena u nfittxu l-Mulej tal-eżerċti; ngħid għalija, sejjer jien ukoll.' U kotra ta' popli u ġnus qawwija jiġu jfittxu l-Mulej tal-eżerċti f'Ġerusalemm u jitolbu l-ħniena tal-Mulej." Dan jgħid il-Mulej tal-eżerċti: "F'dawk il-jiem għaxart irġiel mill-ilsna kollha tal-ġnus jaqbdu Lhudi u jżommuh minn tarf il-libsa tiegħu, u jgħidulu: 'Ħa niġu magħkom, għaliex smajna li Alla magħkom!' "